»Når man er to personer, er det sgu meget rart ikke at være Bonnie nogle gange. Bare at være Patricia«, siger den 38-årige kvinde, mens hun holder pause fra sit arbejde som prostitueret.

For trebørnsmoderen Bonnie er det arbejdsmæssige alter ego Patricia ikke udelukkende en måde at skabe indkomst på. At opfylde mandlige kunders seksuelle behov og dermed bruge sin egen krop som råvare i arbejdet er også, siger Bonnie, hendes metode til at slippe for at være Bonnie.

I ’Bonnie og de tusinde mænd’ er det hele mennesket, Mette Korsgaard portrætterer. Ligesom hun gjorde det i sin tre år gamle debatskabende tv-dokumentar ’Min barndom i helvede’ om Lisbeth Zornig, søger instruktøren sammen med sin hovedperson tilbage til barndommen for at finde forklaringer.